b'\n_START_ARTICLE_\nWine\n_START_SECTION_\nZgodovina\n_START_PARAGRAPH_\nBob Amstadt (prvotni vodja projekta) in Eric Youngdale sta za\xc4\x8dela s projektom Wine leta 1993, z namenom mo\xc5\xbenosti uporabe aplikacij za okolje MS Windows na Linuxu. Navdu\xc5\xa1il ju je Sunova javna MS Windows iniciativa in Wabi  (poskus izgradnje reimplantacije okolja Windows v javni lasti) za Solaris. Vodstvo nad projektom je leta 1994 prevzel Alexandre Julliard._NEWLINE_Wine je kompatibilnostni sloj in ne emulator, saj ponuja lastne interpretacije knji\xc5\xbenic DLL in zamenjavo za jedro Windows NT._NEWLINE_Razvijalci Wine so program napisali primarno za Linux, vendar so trenutno razli\xc4\x8dice za Mac OS X, FreeBSD in Solaris zelo dobro oskrbovane. Wine je na voljo tudi za druge distribucije BSDja (npr. OpenBSD in NetBSD) in celo za Windows, vendar so paketi pogosto zastareli._NEWLINE_Razvijanje je \xc4\x8dasovno zahtevno in pogosto te\xc5\xbeko, ve\xc4\x8dinoma zaradi nedokon\xc4\x8dane in/ali nepravilne dokumentacije za Windows API. Medtem, ko je Microsoft dokumentiral ve\xc4\x8dino funkcij Win32, so nekatera podro\xc4\x8dja (zlasti datote\xc4\x8dni formati in protokoli) namerno nedokumentirani (poslovne skrivnosti). Prav tako so nedokumentirane nizko-stopenjske funkcije in nekatere napake, ki jih mora Wine posnemati za pravilno delovanje nekaterih aplikacij, zlasti tistih za delo s strojno opremo._NEWLINE_Vpletenost Corela v projekt se ka\xc5\xbee predvsem v zaposlitvi vodje projekta (Alexandre Julliard) ter njegovih sodelavcev ter v zanimanju za prenos njihove pisarni\xc5\xa1ke zbirke WordPerfect Office na Linux. Na \xc5\xbealost je Microsoft naredil nekaj pomembnih investicij v podjetje in tako Corel prisilil v preklic vseh projektov povezanih z Linuxom in s tem tudi trud za izbolj\xc5\xa1anje Wine. Julliard in drugi razvijalci so sedaj zaposleni v podjetju CodeWeavers, ki dela na projektih Wine in CrossOver (pla\xc4\x8dljiva in podprta razli\xc4\x8dica Wine z dodatnimi orodji in nekaterimi lastni\xc5\xa1kimi komponentami)._NEWLINE_Wine je bil sprva izdan pod pogoji licence MIT, vendar so razvijalci projektu zaradi la\xc5\xbejega povezovanja z lastni\xc5\xa1kimi razli\xc4\x8dicami (prenos funkcionalnosti iz lastni\xc5\xa1kih razli\xc4\x8dic nazaj v glavni projekt), marca 2002 spremenili licenco v LGPL._NEWLINE_Razvijalci projekta Wine so prvo razli\xc4\x8dico beta (Wine 0.9) izdali 25. oktobra 2005 po 12 letih aktivnega razvoja._NEWLINE_Prvi kandidat za izdajo 1.0 je bil izdan 9. maja 2008. Od takrat do izdaje prve stabilne razli\xc4\x8dice Wine 1.0, 17. junija 2008, je bil projekt Wine v stanju zamrznitve kode, kar pomeni da razvijalci delajo le na odpravi manj\xc5\xa1ih hro\xc5\xa1\xc4\x8dev.\n_START_SECTION_\nFunkcionalnost\n_START_PARAGRAPH_\nOd sredine leta 2007 je Wine zmo\xc5\xbeen poganjati nekatere programe precej stabilno, ve\xc4\x8dinoma pa z manj\xc5\xa1imi problemi. Ve\xc4\x8dina sistemskih knji\xc5\xbenic DLL potrebnih za izvajanje 32-bitnih Windows programov je bila na novo napisana znotraj projekta in ne vklju\xc4\x8duje ni\xc4\x8d Microsoftove kode. Razvijalci posnemovalnika Direct3D za Wine delajo na implementaciji novih zna\xc4\x8dilnosti, da bi pove\xc4\x8dali nabor iger, ki delujejo na Wine. Wine lahko neposredno uporablja tudi izvirne knji\xc5\xbenice DLL, kar raz\xc5\xa1irja seznam delujo\xc4\x8dih programov, vendar se je potrebno strinjati s pogoji, ki jih postavlja Microsoft, razen \xc4\x8de knji\xc5\xbenice ponuja nek drug ponudnik programske opreme._NEWLINE_winecfg je grafi\xc4\x8dni uporabni\xc5\xa1ki vmesnik vklju\xc4\x8den v Wine za nastavljanje. winecfg je mo\xc4\x8dno poenostavil nastavljanje, saj je deloma odpravil neposredno spreminjanje registra.\n_START_SECTION_\n64-bitne aplikacije\n_START_PARAGRAPH_\nWine trenutno ne more poganjati 64-bitnih aplikacij MS Windows; vseeno se ga lahko uporablja na 64-bitnih operacijskih sistemih. Glede na to, da so programi \xc5\xa1e vedno ve\xc4\x8dinoma na voljo le v 32-bitni razli\xc4\x8dici, ima podpora 64-bitnim aplikacijam nizko prioriteto, na\xc4\x8drtovana je za izdaje po razli\xc4\x8dici 1.0._NEWLINE_Na 64-bitnem sistemu Linux je podpora 32-bitnim aplikacijam MS Windows izvedena z uporabo 32-bitnih deljenih knji\xc5\xbenic.\n_START_SECTION_\nRaz\xc5\xa1irjenost\n_START_PARAGRAPH_\nV anketi, ki jo je leta 2007 opravil Desktoplinux.com je med 38.500 uporabniki Linuxa, 31,5% anketiranih odgovorilo, da za poganjanje Windows aplikacij uporablja Wine. Dele\xc5\xbe uporabe med anketiranimi je bil ve\xc4\x8dji, kot dele\xc5\xbe uporabe vseh virtualizacijskih programov skupaj, prav tako ve\xc4\x8dji od tistih, ki Windows aplikacij sploh ne uporabljajo in tudi ve\xc4\x8dji od uporabe komercialnih razli\xc4\x8dic.\n_START_SECTION_\nOrodja za Wine\n_START_PARAGRAPH_\nWine-Doors je upravitelj aplikacij name\xc5\xa1\xc4\x8denih v Wine, prilagojen je za okolje GNOME. Wine-Doors je alternativa za WineTools, ki deluje v ukazni vrstici._NEWLINE_WineBot je upravitelj aplikacij name\xc5\xa1\xc4\x8denih v Wine, ki se zgleduje po privzetih upraviteljih paketov za okolje Linux - npr. apt in rpm._NEWLINE_WineTricks je preprosta skripta, ki pomaga pri namestitvi nekaterih osnovnih komponent (neposredno s strani Microsofta), ki niso vklju\xc4\x8dene v projekt, potrebnih za pravilno delovanje nekaterih programov. _NEWLINE_IES4LINUX je orodje za namestitev brskalnika Internet Explorer (razli\xc4\x8dice 4 do 6 in poskusno tudi 7) _NEWLINE_WineLocale je raz\xc5\xa1iritev, ki omogo\xc4\x8da uporabo prikaza znakov, ki niso v unikodu, kot npr. japonske, korejske, kitajske pismenkke, gr\xc5\xa1ka in arabska pisava._NEWLINE_PlayOnLinux je aplikacija, ki poenostavlja namestitev Windows iger z uporabo Wine. Uporablja spletno zbirko skript, ki spremenijo konfiguracijo nekaterih iger tako, da ustrezajo Wine. Poleg iger se lahko namesti tudi druge programe, vsakega v svojo in\xc5\xa1talacijo (WINEPREFIX), da se prepre\xc4\x8di konflikte med razli\xc4\x8dnimi programi, na podoben na\xc4\x8din kot delujejo t. i. CrossOver Office bottles.'